CELEX: C2005/193/59
Language: da
Date: 2005-08-06 00:00:00
Title: Sag T-206/05: Sag anlagt den 27. maj 2005 af Jean-Marc Colombani mod Kommissionen for De Europæiske Fællesskaber

6.8.2005   
            
            
               DA
            
            
               Den Europæiske Unions Tidende
            
            
               C 193/35
            
         Sag anlagt den 27. maj 2005 af Jean-Marc Colombani mod Kommissionen for De Europæiske Fællesskaber
   (Sag T-206/05)
   (2005/C 193/59)
   Processprog: fransk
   Ved De Europæiske Fællesskabers Ret i Første Instans er der den 27. maj 2005 anlagt sag mod Kommissionen for De Europæiske Fællesskaber af Jean-Marc Colombani, Bruxelles, ved avocats Stéphane Rodrigues og Alice Jaume.
   Sagsøgeren har nedlagt følgende påstande:
   
               —
            
            
               Annullation af Kommissionens afgørelse af 7. marts 2005 og af de foranstaltninger, der følger heraf vedrørende sagsøgerens aflønning.
            
         
               —
            
            
               Retten træffer afgørelse om enhver foranstaltning, der er påkrævet for at beskytte sagsøgerens rettigheder og interesser, navnlig for så vidt angår det eksistensminimum, han skal have tildelt i form af løn.
            
         
               —
            
            
               Kommissionen tilpligtes at betale en erstatning på 10 002 EUR.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgeren, som er tjenestemand ved Kommissionen, havde tjenestefrihed af personlige årsager indtil den 31. august 2004. Han anmodede om genindtræden ved tjenestefrihedens udløb og blev ved afgørelse af 28. september 2004 genindsat i GD RELEX. Imidlertid præciserede sidstnævnte afgørelse ikke noget specifikt tjenestested, idet det i afgørelsen alene blev angivet, at han efterfølgende ville få meddelelse om det nøjagtige tjenestested.
   Ved skrivelse af 7. marts 2005 meddelte administrationen sagsøgeren, at han siden den 5. oktober 2004 ubeføjet var udeblevet fra tjenesten og at der ville blive truffet passende foranstaltninger i forhold til ham. Han modtog ikke sin løn for april måned og på hans lønseddel var anført, at han skyldte Kommissionen et beløb svarende til den løn, han havde oppebåret siden oktober 2004.
   Sagsøgeren har med søgsmålet anfægtet skrivelsen af 7. marts 2005 samt de foranstaltninger, der følger heraf. Han har anført, at hans ret til kontradiktion er tilsidesat derved, at han ikke har været i stand til at gøre sine interesser gældende forud for vedtagelsen af de anfægtede afgørelser. Han har ligeledes anført, at begrundelsespligten er tilsidesat samt at der er anlagt åbenbart urigtigt skøn. Sagsøgeren har nærmere bestemt påstået, at han aldrig er blevet oplyst om sin placering i enheden RELAX/C.1. Han har ligeledes bestridt påstanden om, at han ikke har antaget stillingstilbud.
   Sagsøgeren har dernæst anført, at der er sket tilsidesættelse af vedtægtens artikel 40, som ifølge sagsøgeren gjorde det muligt for ham at afslå et første stillingstilbud. Han har ligeledes anført, at vedtægtens artikel 60 er tilsidesat derved, at hans angivelige udeblivelse ikke er behørigt konstateret og først og fremmest ikke er fradraget i hans årlige ferie. Sagsøgeren har ligeledes anført, at vedtægtens bilag VIII og IX, som sikrer ham udbetaling af et eksistensminimum, er tilsidesat. Endelig har sagsøgeren anført, at principperne om god forvaltningsskik og omsorgspligt er tilsidesat.
   Sagsøgeren har foruden påstanden om annullation af de anfægtede retsakter ligeledes nedlagt påstand om tilkendelse af en erstatning for den økonomiske og ikke-økonomiske skade, han angiveligt har lidt.